Meenthuis naby Vaalrivier te kry | Netwerk24
Park Village Auctions (PVA) gaan volgende week 'n netjiese dubbelverdieping-meenthuis in Drieriviere in Vereeniging op 'n veiling verkoop.
Die netjiese dubbelverdieping-meenthuis in Drieriviere, Vereeniging, wat volgende week deur Park Village Auctions op 'n veiling verkoop gaan word.
Dié meenthuis in die Athlone Manor-landgoed op die hoek van Athlone- en Orange-rylaan, is ideaal vir 'n jong gesin, sê Jaco du Toit van PVA. Dit is ook 'n hanetree vanaf die Vaalrivier geleë.
Dit is 'n vrystaande eenheid met 'n ingangsportaal, 'n sitkamer, 'n eetkamer, 'n gesinskamer, 'n kombuis, 'n waskamer, 'n kroegarea, vier slaapkamers, drie badkamers en 'n gaste-kleedkamer. Daar is ook 'n dubbelmotorhuis, 'n motorafdak en 'n plonspoel.
Du Toit sê Athlone Manor is 'n luukse residensiële landgoed met talle geriewe wat ideaal is vir 'n jong gesin wat wil nesskop.
Dit is naby aan die River Square-winkelsentrum, die Midvaal private hospitaal en verskeie skole.
Die eiendom het maklike toegang tot die R59-hoofweg.
Die veiling word op 23 Maart om 11:00 op die perseel gehou. Dit kan die vorige dag van 13:00 tot 16:00 besigtig word. Meer inligting is beskikbaar by www.parkvillageauctions.co.za.